Na osnovu člana 8. Zakona o ministarskim, vladinim i drugim imenovanjima Federacije Bosne i Hercegovine ("Službene novine F BiH", broj: 12/03, 34/03, 65/13), a u vezi članom 47. i članom 48. Pravila JU "Predškolski odgoj i obrazovanje" Zenica, u postupku imenovanja upravnog odbora Javne ustanove, Gradonačelnik Grada Zenice objavljuje

## O G L A S

**za izbor i imenovanje upravnog odbora**

**Javne ustanove "Predškolski odgoj i obrazovanje" Zenica**

 Objavljuje se Oglas za imenovanje predsjednika i dva člana upravnog odbora Javne ustanove "Predškolski odgoj i obrazovanje" Zenica.

### I OPIS POZICIJA

**Upravni odbor**:

- donosi Pravila Ustanove,

- imenuje i razrješava direktora, te ocjenjuje njegov rad,

- utvrđuje godišnji program rada i planove rada i razvoja,

- donosi finansijski plan i usvaja godišnji obračun,

- donosi opće akte utvrđene Pravilima i Zakonom,

- donosi poslovnik o svom radu,

- odlučuje o prigovorima zaposlenika na odluke i rješenja kojim je direktor odlučio o pravima,

 obavezama i odgovornostima zaposlenika iz radnog odnosa,

- podnosi najmanje jednom godišnje izvještaj o poslovanju Ustanove i investicijama osnivaču,

- obavlja i druge poslove u skladu sa Zakonom i Pravilima.

Mandat predsjednika i članova upravnog odbora je četiri godine, uz mogućnost jednog reizbora u skladu sa Zakonom i Pravilima.

Kandidati za upravni odbor Javne ustanove moraju ispunjavati opće i posebne uslove.

**Opći uslovi su:**

- da je državljanin Bosne i Hercegovine,

- da je stariji od 18 godina,

- da nije otpušten iz državne službe kao rezultat disciplinske mjere, na nivou države i entiteta, u periodu od 3 godine prije dana objavljivanja upražnjene pozicije,

- da nije pod optužnicom Međunarodnog suda za ratne zločine u bivšoj Jugoslaviji (član IX. 1. Ustava Bosne i Hercegovine),

- da nije na funkciji u političkoj stranci u smislu člana 5. Zakona o ministarskim, vladinim i drugim imenovanjima Federacije BiH ("Službene novine F BiH", broj 12/03, 34/03, 65/13),

- da nije član upravnog ili nadzornog odbora druge javne ustanove, zavoda ili privrednog društva sa većinskim državnim kapitalom, niti član odbora za reviziju,

- da nema privatni finansijski interes u ustanovi,

- da nije osuđivan za krivično djelo i za prekršaj nespojiv s dužnošću u instituciji u koju se kandiduje, pet godina od dana pravosnažnosti presude, isključujući vrijeme zatvorske kazne,

- da nije lice kojem je pravosnažnom presudom suda zabranjeno obavljanje aktivnosti u nadležnoj instituciji u kojoj se kandiduje.

**Posebni uslovi su:**

- VSS - završen VII stepen stručne spreme, odnosno visoko obrazovanje najmanje prvog ciklusa Bolonjskog sistema studiranja koji se vrednuje sa 240 ECTS bodova - fakultet društvenog smjera,

- pet godina radnog iskustva u struci i spremi,

- uživanje ugleda u lokalnoj zajednici,

- sposobnost nepristrasnog donošenja odluka,

- rezultati rada ostvareni tokom poslovne karijere.

**Potrebni dokumenti:**

Prijave kandidata treba da sadrže kraću biografiju, adresu stana i kontakt telefon.

Uz prijavu treba dostaviti:

- uvjerenje o državljanstvu (ne starije od 6 mjeseci ili ovjerena kopija lične karte),

- dokaz o školskoj spremi,

- dokaz o radnom iskustvu,

- izjavu o činjenicama nabrojanim u alinejama 3. do 9. općih uslova iz Oglasa.

**Dokumenti koji se prilažu uz prijavu moraju biti originali ili ovjerene kopije.**

Oglas za podnošenje prijava ostaje otvoren 15 dana od dana objavljivanja.

Posljednji dan podnošenja prijava računa se prema datumu objave u glasilu koje posljednje bude objavilo ovaj oglas.

Oglas će se objaviti u: "Službenim novinama Federacije BiH", dnevnom listu "Dnevni avaz" i na web stranici Grada: www.zenica.ba.

Prijave sa potrebnom dokumentacijom treba dostaviti lično na protokol Grada ili preporučeno poštom sa naznakom:

**«PRIJAVA NA OGLAS – NE OTVARATI»**

**GRAD ZENICA**

**Služba kabineta Gradonačelnika**

**- Komisija za izbor -**

**72000 Z e n i c a, Trg BiH broj 6.**